ŽILINA. Už dva mesiace majú ľudia na sídlisku Hliny nových "susedov". Na parkovisku pri obchodnom dome Billa stojí starší biely karavan v ktorom zvykne prebývať niekedy aj osem ľudí. Ich prítomnosť nie je mnohým príjemná.
Kempujú a robia neporiadok
"Okolo karavanu si rozložia stoličky, šnúru na prádlo, kde sušia koberce a uteráky, smeti majú položené pred dverami a takto si tam kempujú, napriek tomu, že je to parkovisko v meste," opisuje návyky nových "susedov" Žilinčanka Zuzana.
Zaujímalo by ju tiež, kam chodia na toalety, keďže ich vídava niekedy pri karavane aj ôsmich. Rovnako sa pýta, kam sypú smeti a či za to platia.
Zaparkovaný karavan považuje za problém aj spoločnosť Billa a snaží sa ho vyriešiť. Vyplýva to zo stanoviska riaditeľa spoločnosti Jiřího Králíčka pre MY Žilinské noviny. "Vedúca filiálky je v priamom kontakte s mestskou políciou." Tá podľa neho karavan obhliadla, ale nemohla zakročiť, lebo nebol známy jeho majiteľ.
"Prostredníctvom nášho právneho zástupcu sme sa obrátili aj na sociálny odbor Mestského úradu v Žiline, ktorý by mal rozhodnúť o ďalšom postupe. S oboma inštitúciami sme pripravení spolupracovať," povedal Králiček.
Mohol urobiť priestupok
Mestská polícia eviduje na karavan tri podnety ešte z apríla, informoval MY Žilinské noviny hovorca Marián Poliak.
Hoci stojí karavan na súkromnom parkovisku, "je to miesto verejnosti prístupné a podľa zákona sa preto jedná o podozrenie z priestupku proti verejnému poriadku. Mohlo by ísť aj o verejné pohoršenie, znečisťovanie verejného priestranstva či neoprávnený záber verejného priestranstva," povedal Poliak.
Zatiaľ však potenciálny priestupok nikto neoznámil, ani z obchodného reťazca.
Ak by sa majiteľovi karavanu priestupok dokázal, môže dostať blokovú pokutu, za vzbudzovanie verejného pohoršenia alebo znečisťovanie priestranstva do 33 eur, za neoprávnený záber verejného priestranstva do 99 eur. V prípade, že by pokutu nezaplatil, polícia by prípad postúpila na správne konanie, ktoré má na starosti obvodný alebo mestský úrad.
Chľastajú, ale neporiadok nerobia
Majiteľa auta je Žilinčan, no karavan sem zaparkoval jeho syn, Dušan. Myslí, že parkovisko je pre všetkých. Karavan by ale aj tak už premiestnil, no nemôže. Ukradli mu z neho batériu a nedá sa naštartovať. Ďalším dôvodom je, že má zadržaný vodičský preukaz. Priznáva, že miesto si vybral kvôli dobrej polohe a blízkemu obchodu. Policajtom nemá problém povedať, že tu aj s kamarátmi "sedia a chľastajú."
Žeby však robil neporiadok, odmieta. "Býva tu poupratované. Raz sme sušili veci, lebo sme ich chceli po zime vyvetrať. Lenže prišli dve policajtky v nedeľu a kázali mi to zbaliť," povedal nám.
Minulý týždeň pršalo, okolo karavanu boli iba špaky, a pod ním zopár vecí. Vnútri sedeli šiesti žilinskí bezdomovci a popíjali jablkové víno. Neskôr za nimi prišiel aj Dušan.
"Je to dobrý človek, pomáha nám. My tu bordel nerobíme, upraceme si po sebe," povedal jeden z nich. Neporiadok okolo podľa neho robia mladí, za čo nemôžu. "Sme ľudia na úrovni, vieme, kam máme ísť na potrebu, kde sa máme ísť umyť a akurát tu prespíme," povedal ďalší. Vymenoval okolité krčmy, kam chodia na toaletu.
Bezdomovci inak bývajú na charite. "Lenže keď pijeme, tak nemôžeme ísť na charitu," povedal jeden z nich.